35+ haastig vir inenting in Wes-KaapPfizer se entstof teen Covid-19. (Foto: Unsplash) Registrasies van persone tussen 35 en 49 jaar in die Wes-Kaap om die entstof teen Covid-19 te ontvang, stroom in. Byna 300 000 registrasies is binne die eerste vier dae ontvang. Amper 1 miljoen inwoners van alle ouderdomsgroepe bo 35 jaar het ook reeds hier vir die inenting geregistreer. Die provinsiale wetgewer in die Wes-Kaap het egter Sondag sy kommer uitgespreek omdat baie van die geregistreerdes tussen die ouderdom van 50 en 59 nog nie opgedaag het om hul inenting te ontvang nie. “Daar is ook baie inwoners ouer as 60 wat nog nie hul tweede dosis van die Pfizer-entstof ontvang het nie. Daarom raai ons nie persone tussen 35 en 49 aan om bloot by inentingstasies op te daag sonder ’n afspraak nie omdat ouer mense eerste gehelp sal moet word.” Stacy McLean, waarnemende woordvoerder van premier Alan Winde, sê persone ouer as 60 hou die grootste risiko in vir hospitalisasie en sterfte en vind dit moeilik om aanlyn te registreer. “Hulle sal eerste gehelp word.” McLean sê die wetgewer kan slegs 150 000 inentings per week toedien. Dit sluit egter tweede dosisse in wat ses weke ná die eerste dosis toegedien moet word. Die wetgewer het ses weke gelede (die week van 31 Mei tot 4 Junie) ongeveer 70 000 mense ingeënt wat nou hul tweede dosis moet ontvang. McLean sê beplanning is dus baie belangrik in hierdie stadium. “Ek is vol vertroue dat die tempo waarteen 35-plussers ingeënt word vinnig sal toeneem namate meer entstofvoorraad beskikbaar gestel word en meer mense ouer as 50 ingeënt word.”